als_Latn dik_Latn sag_Latn
Ishulli i Kefalonisë në Greqi u trondit nga një tjetër tërmet me manjitudë 6.1 mëngjesin e sotëm, nga i cili janë shkaktuar edhe disa të lënduar lehtë. Veç kësaj, lëkundja ka shkaktuar dëmtimin e shumë ndërtesave. Kjo zonë e Greqisë që shtrihet në detin Jon, është goditur shpesh nga tërmetet. I fundit ishte të dielën e kaluar, që u ndje edhe në jug të Shqipërisë.
Lëkundja e sotme ka shkaktuar shumë panik te banorët, të cilët janë zgjuar nga dridhja e fortë. Sipas mediave greke, disa prej tyre, që banojnë në ndërtesa me pak kate, janë hedhur edhe nga dritaret. Qytetarët ndoqën këshillat e autoriteteve për të mos u kthyer në shtëpitë e tyre deri në mesdite, pasi priteshin të tjera lëkundje. Ndërsa shkollat do të qëndrojnë të mbyllura deri të mërkurën. Sipas Institutit Sizmik grek, ekziston mundësia që kjo zonë të goditet edhe nga tërmete të tjerë ditët në vijim.
als_Latn als_Latn